Nota de premsa

**La xef Ada Parellada dirigirà un taller de cuina a Vilafranca, tancant el concurs ‘El Contenidor d’or’ de reciclatge de vidre que Vilafranca va guanyar**

*Les persones que vulguin assistir al* ***Showcooking de profit****, amb 20 places disponibles, poden participar en el concurs obert a* [*www.vilafranca.cat*](http://www.vilafranca.cat)

L’Ajuntament de Vilafranca obre un concurs públic per sortejar les 20 places disponibles per al taller de cuina que la xef **Ada Parellada**, propietària del restaurant Semproniana de Barcelona, dirigirà el proper **dissabte 22 de setembre** a les instal·lacions de La Fassina. Aquesta activitat tanca la campanya del concurs *El Contenidor d’Or* de reciclatge de vidre que va guanyar Vilafranca del Penedès.

Ecovidrio va convocar aquest concurs entre 12 municipis de Catalunya per premiar l’increment de la taxa de reciclatge del vidre, és a dir, els quilos de vidre que recicla cada habitant. Durant 6 mesos, des del novembre de 2017 fins a l’abril de 2018, Badalona, Girona, Granollers, Lleida, el Prat de Llobregat, Rubí, Sant Boi, Sant Cugat del Vallès, Tarragona, Viladecans, Vilafranca del Penedès i Vilanova i la Geltrú van participar en la convocatòria, que va guanyar Vilafranca amb una primera posició final molt destacada enfront la segona classificada: 24,70 quilograms de vidre respecte els 11 del segon classificat.

El premi com a guanyador del concurs ha estat de 20.000€ que es destinaran a l'ampliació de l'alberg de Càritas, residència temporal a persones adultes en situació d'exclusió. Coincidint amb el Vijazz, Vilafranca va acollir la festa final del concurs per donar a conèixer i celebrar el premi. I el proper 22 de setembre es tancarà la campanya amb la convocatòria del *showcooking* de cuina, a càrrec de l’Ada Parellada.

***Showcooking* de profit**

El ***Showcooking de profit,*** dirigit per la xef **Ada Parellada**, és un show culinari contra el malbaratament alimentari per aprendre a cuinar amb cervell. Durant 60 minuts, 20 persones podran participar del taller, en el qual l’Ada Parellada exposarà bones pràctiques per evitar el malbaratament alimentari, i parlarà dels valors dels aliments i les receptes de la cuina d’aprofitament, d’una forma diferent i divertida.

Per accedir a alguna de les **20 places,** les persones interessades poden participar en el sorteig que es farà el proper 13 de setembre i al qual s’hi pot accedir a través del web [www.vilafranca.cat](http://www.vilafranca.cat). Els participants han de ser majors d’edat i només s’acceptarà una inscripció per persona.

6 de setembre de 2018